ประกาศกรุงเทพมหานคร
ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๘๗)[๑]
 

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุมครั้งที่
๑๑/๒๕๕๗ เมื่อวันที่ ๑๖ ตุลาคม ๒๕๕๗ และครั้งที่ ๑๓/๒๕๕๗ เมื่อวันที่ ๑๘ ธันวาคม
๒๕๕๗ เห็นชอบปรับปรุงอำนาจหน้าที่ของสำนักพัฒนาสังคม
โดยเพิ่มอำนาจหน้าที่ด้านการจัดการศึกษาขั้นพื้นฐานประเภทอาชีวศึกษา
และปรับปรุงอำนาจหน้าที่ของกองส่งเสริมอาชีพ
เพื่อให้สอดคล้องกับอำนาจหน้าที่ของสำนักพัฒนาสังคมและปรับปรุงอำนาจหน้าที่ของสำนักการศึกษาโดยกำหนดให้มีอำนาจหน้าที่เกี่ยวกับการจัดการศึกษาขั้นพื้นฐานประเภทสามัญศึกษาของกรุงเทพมหานคร
และปรับปรุงอำนาจหน้าที่ของหน่วยศึกษานิเทศก์และสำนักงานยุทธศาสตร์การศึกษาเพื่อให้สอดคล้องกับอำนาจหน้าที่ของสำนักการศึกษา

อาศัยอำนาจตามความในมาตรา ๖๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
จึงให้แก้ไขเพิ่มเติมประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน พ.ศ. ๒๕๔๘ และ (ฉบับที่ ๖๐) ลงวันที่ ๓๑ มีนาคม
พ.ศ. ๒๕๔๙ ดังนี้

๑. ยกเลิกความของข้อ ๒๙
แห่งประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน พ.ศ. ๒๕๔๘ และให้ใช้ความต่อไปนี้แทน
ข้อ ๒๙ สำนักพัฒนาสังคม
มีอำนาจหน้าที่เกี่ยวกับการส่งเสริมและพัฒนาคุณภาพและความมั่นคงในชีวิตของประชาชน
การจัดการอาชีวศึกษาและฝึกอบรมวิชาชีพในสถานศึกษาอาชีวศึกษา
สร้างความเป็นธรรมและความเสมอภาคในการดำรงชีวิต
การส่งเสริมคุ้มครองและพิทักษ์สิทธิของบุคคลพัฒนาศักยภาพทรัพยากรมนุษย์
การส่งเสริมการมีส่วนร่วมของภาคประชาคม การส่งเสริมและพัฒนาสถาบันครอบครัว
ตลอดจนศึกษา วิเคราะห์ วิจัยปัญหาและแนวทางการดำเนินงานด้านการพัฒนาสังคม
และปฏิบัติหน้าที่อื่นที่เกี่ยวข้อง

๒. ยกเลิกความใน (๔)
ของข้อ ๓๐ แห่งประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน พ.ศ. ๒๕๔๘ และให้ใช้ความต่อไปนี้แทน
(๔) กองส่งเสริมอาชีพ
มีอำนาจหน้าที่เกี่ยวกับการส่งเสริมและพัฒนาอาชีพ
การจัดหาตลาดแรงงานเพื่อสร้างรายได้ให้แก่คนในชุมชนอย่างครบวงจร
การช่วยเหลือและแก้ไขปัญหาด้านการเกษตร
ส่งเสริมและพัฒนาการสร้างผลิตภัณฑ์ชุมชนจากภูมิปัญญาท้องถิ่น
การพัฒนาระบบเศรษฐกิจชุมชน
ประสานการจัดหาแหล่งเงินทุนดำเนินการและช่องทางการจำหน่ายผลิตภัณฑ์ประชาสัมพันธ์และส่งเสริมกิจกรรมทางการตลาด
ส่งเสริมสนับสนุนด้านวิชาการ เทคโนโลยี ตลอดจนการให้คำปรึกษาแนะนำ
การนิเทศการเรียนการสอน การประเมินมาตรฐาน
การพัฒนาสมรรถนะบุคลากรและการพัฒนาข้าราชการครูและบุคลากรทางการศึกษากรุงเทพมหานครของการอาชีวศึกษาและการฝึกอบรมวิชาชีพ
การประกันคุณภาพการศึกษาของสถานศึกษาและพัฒนาหลักสูตรด้านการอาชีวศึกษาและการฝึกอบรมวิชาชีพหลักสูตรระยะสั้น
ส่งเสริมและพัฒนาเทคโนโลยีสารสนเทศด้านการศึกษา รวมทั้งการจัดการอาชีวศึกษาและการฝึกอบรมวิชาชีพในสถานอาชีวศึกษาทั้งการศึกษาในระบบการศึกษานอกระบบ
และการศึกษาระบบทวิภาค ส่งเสริมการพัฒนานวัตกรรม สิ่งประดิษฐ์และการวิจัยด้านการอาชีวศึกษาและการฝึกอบรมวิชาชีพ
การให้บริการทางวิชาการและวิชาชีพกับชุมชน การฝึกอบรมวิชาชีพให้กับชุมชน
และปฏิบัติหน้าที่อื่นที่เกี่ยวข้อง

๓. ยกเลิกความของข้อ ๑๔
แห่งประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๖๐) ลงวันที่ ๓๑ มีนาคม พ.ศ. ๒๕๔๙ และให้ใช้ความต่อไปนี้แทน
ข้อ ๑๔ สำนักการศึกษา
มีอำนาจหน้าที่เกี่ยวกับงานด้านการจัดการศึกษาขั้นพื้นฐานประเภทสามัญศึกษาของกรุงเทพมหานคร
โดยแบ่งส่วนราชการภายในและกำหนดอำนาจหน้าที่ ดังนี้

๔. ยกเลิกความใน (๔)
ของข้อ ๑๔ แห่งประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๖๐) ลงวันที่ ๓๑ มีนาคม พ.ศ. ๒๕๔๙ และให้ใช้ความต่อไปนี้แทน
(๔) หน่วยศึกษานิเทศก์ มีอำนาจหน้าที่เกี่ยวกับการดำเนินการพัฒนาการจัดระบบการนิเทศตรวจสอบ
สร้างกลไกเพื่อพัฒนาให้เป็นไปตามแผนงาน
รวมทั้งนิเทศเพื่อแนะนำส่งเสริมการพัฒนาระบบการประกันคุณภาพการศึกษาในโรงเรียน
การจัดกิจกรรมการเรียนการสอนตามหลักสูตรแกนกลางการศึกษาขั้นพื้นฐาน
หลักสูตรการศึกษาปฐมวัย และกลุ่มเป้าหมายเฉพาะให้มีคุณภาพ ตลอดจนปฏิบัติงานตามนโยบายด้านการศึกษาของกรุงเทพมหานคร
และปฏิบัติหน้าที่อื่นที่เกี่ยวข้อง

๕. ยกเลิกความใน (๕)
ของข้อ ๑๔ แห่งประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๖๐) ลงวันที่ ๓๑ มีนาคม พ.ศ. ๒๕๔๙ และให้ใช้ความต่อไปนี้แทน
(๕) สำนักงานยุทธศาสตร์การศึกษา
มีอำนาจหน้าที่เกี่ยวกับการดำเนินการจัดทำยุทธศาสตร์ด้านการศึกษาขั้นพื้นฐาน ประเภทสามัญศึกษา
กำหนดกรอบแนวทางหลักเกณฑ์ ส่งเสริมและสนับสนุนงานด้านนโยบายและแผนการศึกษา
การส่งเสริมการจัดการศึกษาและความร่วมมือในประเทศและต่างประเทศ
การวิจัยทางการศึกษา งานด้านหลักสูตรและการจัดการเรียนรู้
งานด้านการพัฒนามาตรฐานและการประกันคุณภาพการศึกษา งานด้านประเมินผลการจัดการศึกษา
และปฏิบัติหน้าที่อื่นที่เกี่ยวข้อง

ทั้งนี้ ให้มีผลตั้งแต่วันที่ ๑๖ ตุลาคม ๒๕๕๗


ประกาศ
ณ วันที่ ๓ กุมภาพันธ์ พ.ศ. ๒๕๕๘
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร























ปริยานุช/ผู้จัดทำ
๒๔ กุมภาพันธ์
๒๕๕๘

ปริญสินีย์/ผู้ตรวจ
๒๖ กุมภาพันธ์
๒๕๕๘





[๑] ราชกิจจานุเบกษา
เล่ม ๑๓๒/ตอนพิเศษ ๔๒ ง/หน้า ๑๑/๒๐ กุมภาพันธ์ ๒๕๕๘